Voľba prezidenta Slovenskej republiky v roku 2024

Voľba prezidenta Slovenskej republiky v roku 2024 sa očakáva v prvej polovici roka 2024, presný termín zatiaľ nebol stanovený. Voľba sa musí uskutočniť najmenej 60 dní pred skončením mandátu predošlej hlavy štátu, čiže najneskôr do 16. apríla 2024. Mandát Zuzany Čaputovej sa končí 15. júna 2024.

Zuzana Čaputová, ktorá je od roku 2019 úradujúcou prezidentkou Slovenskej republiky, po nepotvrdených informáciách v médiách 20. júna 2023 vyhlásila, že nebude opätovne kandidovať do ďalšieho funkčného obdobia.

Zvažovaní kandidáti 
K 30. augustu 2023 dvaja kandidáti oznámili svoju účasť vo voľbe prezidenta Slovenskej republiky na funkčné obdobie rokov 2024 až 2029.

Viaceré politické strany avizovali, že vo voľbe prezidenta v roku 2024 postavia vlastného kandidáta. Predseda strany HLAS-SD Peter Pellegrini uviedol, že strana plánuje podporiť vlastného sociálno-demokratického kandidáta. Ako zvažovaný kandidát sa v médiách spomínal bývalý politik a diplomat Peter Weiss. Ten však 28. augusta 2023 uviedol, že vo voľbe prezidenta SR napokon kandidovať nebude.

Ako prvý svoju kandidatúru na prezidenta SR ohlásil bývalý minister zahraničných vecí a diplomat Ján Kubiš. Vo voľbe bude kandidovať ako občiansky kandidát.

Bývalý minister zahraničných vecí Ivan Korčok sa v priebehu roka 2023 spomínal ako kandidát na prezidenta SR, pričom sám uviedol, že kandidovať nebude v prípade, ak bude kandidovať Zuzana Čaputová. Vzhľadom na rozhodnutie prezidentky SR Zuzany Čaputovej opätovne nekandidovať uviedol, že si nechá čas na zváženie kandidatúry. Svoju kandidatúru ohlásil 30. augusta 2023 na tlačovej konferencii v Banskej Bystrici, pričom o dôveru voličov sa bude uchádzať ako občiansky kandidát.

Predseda KDH Milan Majerský vyhlásil, že strana KDH predstaví vlastného kandidáta alebo kandidátku na post prezidenta.

Strana SMER-SD rovnako avizovala, že postaví vlastného kandidáta na prezidenta.

Bývalý kandidát z voľby prezidenta v roku 2019 Robert Mistrík uviedol, že jeho opätovná kandidatúra za prezidenta SR je v hre a rozhodnutie padne zrejme až po septembrových predčasných parlamentných voľbách.

Kandidáti

Referencie

Externé odkazy 
 Spravodajstvo týkajúce sa prezidentských volieb v roku 2024 na portáli agentúry SITA

Prezidentské voľby na Slovensku
Voľby 2024
2024 na Slovensku
Budúce udalosti